钦定古今图书集成/方舆汇编/职方典/第1059卷 > 《旧志》宋·熙宁三年迁建安县治于瓯宁县故址
## 钦定古今图书集成/方舆汇编/职方典/第1059卷 > 《旧志》宋·熙宁三年迁建安县治于瓯宁县故址

在宁远门侧。时学居县治门外之东。建炎毁于寇，以学基置丞厅，而附学于郡学。庆元三年，知县俞南仲乃建学于宁远门外社稷坛之右。元至正间毁于兵。明洪武初因旧址重建。十一年始迁于府治东南“登俊坊” ，即屏山书院故址。永乐十四年秋七月圮于水，十七年重建。成化二年市学旁隙地以广学基。弘治五年，建二坊于学前之左右。嘉靖元年，教谕许相以为庙学地势洼下，迁于今所。立庙于明伦堂之西，为楹五，两庑之楹各倍之。南为戟门，又南为棂星门，北建御制敬一亭。庙之左为明伦堂，楹有五，东西为序，楹亦各倍之。南为门，门南为泮池，梁以石桥，桥南树之绰楔。堂北左右为居仁、由义二斋，斋之左右为舍十有二，堂之左为廨舍三区。建二坊于学前，左右建启圣祠及尊经阁于明伦堂之北，以学之右为行都司，其势高于左。建青

云楼以敌之，凿一井以宣气脉。万历庚戌，重修仪门牌坊青云楼。辛亥建名宦乡贤祠于棂星门内。

皇清顺治五年，毁。康熙三年，知县余光鲁重建。

建安书院　在府治北。宋嘉熙二年，郡守王野建，以祀朱熹、真德秀，因室以营书院，又建“燕居堂。” 明洪武十九年，徙书院于崇儒坊，而以故址创知府廨舍，久毁。

皇清康熙三年，署县事瓯宁县邓其文改建故“卫基。”

义学之右，中祀建州宋诸先儒，后建文昌阁，阁右隙地为射圃，提学徐孺芳郑重并“记。”

学田　明嘉靖间，知县符验置田，岁租银八十一两征入县库学道支用。

万历间，巡道沈儆炌置田，年征租银四两五钱七分五釐；屋三间，年征租银六钱五分。

知府邵廉，置田三十五亩九分，年征租米六十三石七斗零。

同知陈一夔、知县荆文华共置田八十亩，年征租银一十九两二钱。

万历二十九年，知县仙克谨置田二十一亩，年征租银六两三钱五分，给助贫生等用。

社学　一在兴贤坊，天王堂。一在丛桂坊，以旌善亭废址改建，今为游廌山祠。一在中和坊紫霞洲街，久为民居占。明万历二十四年，知县文立缙清出立扁，复废。

瓯宁县儒学　在府治南丛桂坊，故府学址。按旧志，“宋治平间，始立县治于宁远门侧，学在县治之左。熙宁三年，学随县省。元祐间，复治于朝天门外，而学在县之东。” 建炎初，毁于寇，学附于郡学。庆元三年，知县刘唯然改创于县西。元因之。至元间，复毁于兵。县徙城内，而学遂废。明洪武十二年，复建学于城西敬客坊。永乐十四年圮于水。正统十二年奏迁今所，建置粗备，而沙尤寇作，工遂辍。景泰二年重建大成殿，前立戟门，创两庑及棂星门，又建明伦堂于殿东，列“明善” 、“复初” 二斋，列会馔堂及斋舍仓宇。于明伦堂左，创学门，凿泮池。天顺八年复学傍侵地，重建棂星门，葺明伦堂及斋舍。弘治五年重修，改建棂星门。八年重修明伦堂，建二坊于学前左右，建科贡题名碑亭于泮池左右。正德十年重造学门。嘉靖九年重修，建“敬一” 亭于殿东。十五年，拓明伦堂之耳房，创廨房及号舍射圃。万历三十七年，筑四围墙垣，重建两斋。四十四年，明伦堂灾，知县锺世芳偕诸生督建。崇祯五年毁，知县詹兆恒偕黄同知督建。

皇清顺治五年，焚于兵。知县江中楫建，康熙十年，黉。

门墙垣圮于水，知县章可程倡捐重修。二十五年，复圮于水，改迁旧左卫基地。

屏山书院　在城南紫芝上坊，即洪山寺也。旧在登俊坊。元至正六年，郡守赵镛建立祀宋屏山刘子翚，以门人朱熹、从子珙配享，盖书院基实珙故宅也。明初改为建安县儒学，祀子翚于戟门之右。天顺八年，改建今所。堂之北构两斋，南为门，外立“绰楔” 扁以旧额。

《环溪精舍　》在城南紫芝上坊，今改为“朱韦斋先生祠。”

崇正书院　在德胜坊，旧名“三官堂。” 明隆庆间，议毁淫祠，知府许天赠改为“崇正书院” ，祀文公于中，而合祀诸儒。十三年，提学王世懋改为朱文公祠，而以六门人配，春秋祀官，府主之。今废。学田　：明万历间，巡道沈儆炌置。田九亩二分三釐，岁征租银四两六钱六分六釐。

知府邵廉，置田苗米五十箩零五斗，岁租银一十三两三钱二分五釐。

知府朱汝器置田一十五亩九分九釐，岁征租银五两四钱。

同知罗绅置田一亩七分五釐，岁征租银八钱；知县易应昌置田一十九亩七分五釐，岁征租银五两七钱。

崇祯间，知县詹兆恒捐俸一百六十两置田，岁征银十六两。

康熙二十一年，总督姚启圣捐银六十两置买学田，计苗米二十五箩三斗七管半，另丈银九分八釐，科民米九斗一升七合六勺二撮七圭六粟四粒。

社学七所　一在尚书坊普照堂。一在纯孝坊朝天坡。一在尚书坊纯架巷，俱明正德元年建。一在城西移忠坊，明嘉靖十四年，知县应鸣凤因废河泊所改建。一在隆礼坊马军营圆通堂。以上六所，久为民占。万历三十四年，知县骆骎、曾清出。一在大中寺社学旧《志》俱废。

学，建讲堂，延师训课。

外县

建阳县儒学　在同由里。负环峰，油溪绕其后，面云谷之尖峦，柳堤右襟大溪左流，来势蜿蜒，精气秘萃，为邑大名胜焉。按《旧志》，原在交溪之浒，即今义学。宋建炎间，范汝为煽乱，毁之。时朱文公议易同由护国寺。未几，伪党禁兴，至嘉定乙亥，方得如议移建。徙护国寺于交溪学址，知县王渥增学田，淳祐间重新之。元至顺乙亥，县尹陈天锡重建明伦堂。明洪武二十八年，重建大成殿东西庑。永乐十四年圮于水，惟存大成殿、明伦堂。十七年重建两庑。洪熙元年，重建戟门。“宣德四年，知县张光启市地以广学基，重建大成殿。正统四年，以明伦堂逼近礼殿” ，改营焉。八年具祭器。成化九年，以学隔大溪，艰于往来，择县治之西栖隐寺故址改建。十一年增置官廨。十九年置射圃于学前。正德八年，改复同由旧址，仍置学田。十五年增田百亩。嘉靖三年凿泮池，建龙门。九年，申报废寺租米二百二十一箩二斗，建敬一亭。丁酉将殿堂阁宇移东北，而面南向。嘉靖壬戌，又徙交溪之护国寺，移护国寺于叶家巷，中为大成殿，两旁为东西庑，前为棂星门，又前为戟门，为泮池，后为第一楼，庙右为明伦堂，堂后为启圣祠，前为仪门，又前为大门，门傍为“濯锦公署。” 万历己酉水，庙堂斋庑墙垣尽废，推官商之相重修。崇祯间，知县沈鼎科、黄国琦相继修葺。

皇清康熙二十一年，重建棂星门坪门，修庙及两庑。

同文书院　在崇化里。宋乾道间朱文公建，后遭兵焚。元大德丁未，泉州总管府推官张光祖重建，岁久倾圮，明万历癸巳至丁酉成之。云庄书院　在崇泰里。宋刘文简公故居，嘉定庚午改建，赐今额。中为堂，后为祠堂，祀文简公。明万历庚辰裁革，乙酉题复。

瑞樟书院　在永忠里。“先是唐刘翱卜居镇南，手植樟木大数十围。裔孙刘中增刱书院。后子孙登科者，樟树必发花，以启其兆。” 明正统戊辰重建，成化壬寅重修，万历庚辰裁革，乙酉复之。西铭书院　在崇泰里莒口。宋季张横渠先生元孙日中知兴化军通判，以兵来会。文丞相取宁都阵亡男世基裹父骨卜葬本境，结庐守墓，因奉先生祀。崇祯己巳，知县谢秉谦建祠。辛未，何乔远撰记勒石，扁曰“宋横渠张先生祠。” 廌山书院　在禾平里。宋绍兴间，游文肃公酢论著其间。乾道丙戌，知县萧之敏建祠祀焉。考亭书院　在三桂里考亭。先是文公父韦斋先生过考亭，爱其溪山清邃，弗克居之。绍兴甲寅，文公始筑室以成父志。越五年，四方来学者众，复建精舍于东，扁曰：“竹林精舍” ，后更扁曰“沧洲。” 前为明伦堂。庆元庚申，文公卒。宝庆乙酉，知县刘克庄始辟祠祀。淳祐甲辰，御书“考亭书院” 四字扁于门。明永乐丙申圮于水。宣德壬子，知县何景春重建。天顺壬午改创。嘉靖丁亥建庆云楼，辛卯建石坊于祠前。万历戊戌重修。

皇清顺治十一年十一月，享堂、“道源堂、庆云楼”尽毁。

移神主于“燕居祠” ，康熙二十一年倡建。

庐峰书院　在崇泰里。宋乾道间，蔡文正公沉构精舍其下。元初圮孙希仁极力经营，建“尊道堂” 以奉先贤，别建二堂于尊道前，以祀朱子。西山九峰，岁久倾坏，明正统戊辰重建。

化龙书院　在崇泰里，刘希泌先生应李建。潭溪书院　在崇泰里莒口。宋淳祐十七年，黄勉斋“构草堂。明万历八年改为书院，天启六年重修。”

横渠书院　在崇泰里。宝祐甲子建书院，以安先生主。明洪武丁亥重建。万历间裁，又奏复。云谷书院　在崇泰里。宋乾道庚寅，朱文公构草堂于中，榜曰“晦庵。” 元季倾圮，明成化辛丑重建。

鳌峰书院　在崇泰里。唐熊尚书秘建，岁久倾圮。明成化庚寅重建。祀勿轩先生。

溪山书院　在后山街，今废。

学田　：本县旧学租田苗米一百六十五箩一斗八管。系义民赵泰等输入，递年征完，扣纳粮外，存候学道公费支用。

明万历丙申，知县魏时应断李三凤、王荣许告绝户入官田九十五箩五斗，充作学租，该科产三十九亩六分六釐六毫六丝。

万历戊戌，民刘有延轮田一百箩，该科产六十六亩六分三釐。

己上共田一百五十九箩五斗，原县牒学收租，扣纳编粮外，为诸生之费，馀存置桌凳等用。

皇清康熙壬戌，总督姚启圣捐俸五十两，知县吕祁。

捐银一两四钱。买蒋观学白糙米五十四箩三斗，载民产三十六亩二分，递年儒学收租，支给贫士。其粮另立“姚兴儒” 一户，杂派尽免，止完正供银二两六钱七分五釐五毫五丝。丰米三斗二升七合六勺。知县吕祁捐俸立碑。

麻沙社学　在永忠里麻沙街。明嘉靖十二年，邑人刘有光建。

皇清顺治壬辰，山寇陈德容毁。康熙间，邑人刘鸣霆

重建

茶塔社学　在崇政里盖口。明万历间建，废于崇祯末年。

皇清顺治辛卯，重建。

“书坊社学　” 在同文书院文昌阁下。已上三所“社学” 见存。

县坊社学　在四总，与县治相接。先是，税课局地因毁，为有力者夺之。嘉靖庚戌，知县冯继科查复重建。

皇清顺治丁亥，毁废。

同由社学　在同由、桥头二堡。明嘉靖乙巳，知县张直协建，屡毁。万历间，改为义仓。

皇清顺治壬辰，山寇又毁基存。

三桂社学　在水南天堂之左，东岳庙之右。明万历间，废址存。

莒口社学　在崇泰里。今废。

崇安县儒学　旧在昼锦坊。旧《志》云：“在营岭之右。” 宋绍圣二年重建。崇宁间，增修大成殿、两庑，殿后立教堂、学官署，东西有四斋、库二，皆在两庑之右。棂星门之外为兴文祠，为射圃亭。景定壬戌复新焉。咸淳元年，重建大成殿，易立教为明伦堂。东景行祠祀乡贤。元至正乙卯重修。延祐丁巳立二坊于街。至正壬辰重修，乙巳毁于兵。明洪武四年新建，永乐十一年修葺。正统十一年创两庑。嘉靖乙未迁立新学，并文定书院西山、兰若二处为之，制度如式。棂星门西向，壬子易东向。隆庆二年暴风颓折。万历壬子复改立于营岭通衢宋学旧址。崇祯壬申迁于北门牛氏巷，建立甚丽，即今学也。兵燹之后，渐就倾圮。

皇清康熙元年议建，未果。四年，复修“明伦堂”，次第落。

成九年重建“启圣祠。” 今焕然改观矣。

少微书院　在丰阳里芦峰。明初改立于黄土墟之衢。嘉靖兵毁，复就芦峰“一指庵” 之左立小祠以祀焉。

紫阳书院　在武夷五曲大隐屏之下。文公初作精舍也，号“精舍。” 屋左曰“隐求” ，右曰止宿堂、曰仁知斋、曰观善馆、曰寒栖坞、曰石门亭。有晚对，有铁笛。宋景定间，设山长于此。元因之，后改山长为教授，邑士詹光祖为教授，重修之，游鉴、江应继葺之。至正乙巳兵毁。正统戊辰复为建精舍，立公神主，以黄干、蔡季通、刘爚、真德秀配飨。独善书院　，宋儒熊茂叔筑于鼓楼岩下。阳明书院　，在武夷五曲溪右。嘉靖间，阳明先生间道入武夷，从游者甚众，后请为祠以祀公。梓翁书院　，宋初建在黄柏里马顶峰下。中奉翊善公像。洪武元年虞贼焚毁，二年复建，立祀田以供祀事。

南山书院　在武夷三曲虎啸岩下。宋蔡九峰建，以为讲学之所。后人因建祠以祀之，并祀节斋先生。

石鼓书堂　在武夷八曲鼓子岩下。宋叶梦鼎建。

学田　学旧无田，淳熙间，始籍废寺之田入学。吴屯东山废院田白米二百六十九斗。大浑里白云废院田白米四百二十四斗。建平里凤林废院田白米二百五十五斗。周村里圣历废院田白米二百一十六斗。丰阳南邑废院田白米二百斗。建平里彭宅田白米九十斗。周村里詹夔、王南强田白米一十二斗。丰阳里开平废院田，白米六百五十二斗。大浑里哀哲田八顷，纳白米六百八十二斗。建平里阿卓田，白米八十斗。建平里西兴福绝院，租钱四十六贯二百文。一，本府太守邵置，有田苗四十八石三斗，坐落地名“蒋村里。”

一本县邑侯锺置，有田苗五十八石九斗。一本县乡宦黄大年置，有田苗一百三石五斗。浦城县儒学　学宫刱始不可详。按《旧志》云：“去县东南一里，元季毁于兵。明洪武元年，知县张鹏举建大成殿。十二年建明伦堂，立科甲题名。”

《碑》：“正德十六年，以学宫湫隘，迁北隅皇华山之麓，即今天心寺故址。嘉靖十八年重修，岁久浸圮，后复建正殿，东西两庑，前戟门。门西土地祠，中泮池，东祭器库。又前棂星门。万历三十五年增饰，并周垣于左。崇祯十六年又辟学前，基址弘敞，与学宫称。”

皇清顺治三年，移棂星门“改濬頖池，甃石桥，建屏墙。”

规制如昔。中军马镳各助赀有差；规画经营，则典史曾士达也。

学田　：本学原充学田，租九十九石五桶，领给佃种。每冬征租银一十九两九钱，系本县追征支销。

本府知府邵廉，发银一百两买田二顷，共租六十一石，给帖佃种。年征银共十二两二钱，系学收内抽纳粮外，馀给贫生。

本县知县杨鹗置民田二百七十六桶正，递年征田租银充入文昌楼春秋致祭等用。

本县知县丁辛置民田六十一石五桶，除纳粮差外，尽以给赈贫生。

本县知县李葆贞置民田一百一十七石，除纳粮外，馀赈济贫生。

一房一直，坐北隅三贤祠左边，原赁银一两二钱。后以回禄再构，赁租减其半，充正堂公用。本县知县刘明孝置民屋二直，递年征屋租银二两正，充祭尊经阁、文昌帝君等用。

政和县儒学　“旧在县西。宋绍兴二十年，县令赵伯杲迁于东。明洪武七年，捐赀重建明伦堂两斋。十七年，建光霁亭于明伦堂之后。二十四年，建库厨、宰牲房。三十五年，谋拓旧址，重建斋堂。永乐元年，改光霁亭为先贤祠。景泰四年，重建斋庑。天顺二年，复建堂斋。七年，重建殿庑于明伦堂之南。成化七年，建尊经阁” 于明伦堂之北。十三年，建戟门、学门。弘治四年，重建大成殿及两庑、学门。正德六年，建养贤堂于明伦堂后殿，庑、堂斋俱加修饰。嘉靖九年，以按察分司作明伦堂，其后殿庑移东北而拓新之。万历八年，改今所。九年，建文昌阁于明伦堂之后。二十七年，因棂星门岁久木朽，复重新之。

星溪书院　在县治之南正拜山下。宋政和间县尉朱松建。元至正间，邑人因为祠，祀松及其子熹。后毁于兵。明成化十四年，复建于旧址，建阁于其后，扁曰“天光云影。” 又捐赀拓地构亭，扁曰“光风霁月。”

云根书院　在县西五十馀步。宋政和间韦斋建，今圮。嘉靖二十五年建于福庆堂之右，即今中天堂。隆庆年间火，万历辛卯重建。大厅一间，两傍书房四间，堂下长池一口建一小桥，四围栏干，前亭一栋，两廊书房五间，门楼一座。祠右六角振衣亭一所。

学田　：隆庆五年，知府邵廉捐俸置立田四十三亩九分，年该租银八两二钱。内除粮差银二两七钱，实征租银五两五钱。本学自为支给。长城社学　旧址，今改为“社仓。”

松溪县儒学　：宋开宝八年，始建儒学于县之东。景祐二年，徙后山之阳。乾道九年，仍迁旧所。淳熙十年，增置讲堂、斋庑。元至大三年，重改拓之。至正十二年毁于“兵。十四年，一新其旧。明永乐五年，复加营缮。宣德间，重建两庑学门。正统十一年改建。景泰四年，重加整葺。正德三年，广其地而新之。末年复圮。嘉靖改元” ，以普载寺弘敞，可以立学，遂改迁焉。十三年奉制建敬一亭于明伦堂东。以仪门湫隘，十四年置民基益之。二十四年毁于火。参议柯乔广故学址，复迁于旧，即宋开宝始建之遗基也。万历四年重修，三十二年建启圣祠，四十八年修葺。崇祯十七年更制庙主建魁星楼。

皇清康熙三年，重新棂星门。十六年，重葺庙宇及戟。

门两庑

湛卢书院　在湛卢山，因往返甚艰，移于县之西南，祀先儒朱子，以从游蔡、黄、真、刘配享。元至正十六年，参政阮德柔拓而新之。明正统戊辰，毁于兵，景泰间重建。正德中复毁。嘉靖丙戌迁其院于旧学之西、谯楼之东，今文公祠是也。丙申，建宁别驾汪东涯因览湛卢之胜，复建书院于湛卢山麓，置田以供祭祀，后复“倾圮至。”

皇清康熙癸卯，教谕高于冈重建。

学田　宋绍兴间，县令林俊卿置学田以赡士，历年既久，混入民田。明万历间，节妇叶氏、陈氏捐田共六十八亩。三十七年，知府张璇、知县刘一灿增置田，共计五十五亩。

皇清康熙二十一年，总督姚启圣捐银四十两置买

学田二十七亩

寿宁县儒学　。旧制，庙在明伦堂左，知县饶移建于明伦堂之旧址。明伦堂在庙后，康熙二十六年创建于庙左。启圣祠在训导衙右，久废。康熙二十六年改祀于庙之后。名宦祠在庙门左。乡贤祠在庙门右。敬一亭在教谕厅左，今废。馔堂在教谕厅右，今废。祭器库在明伦堂后。教谕廨亦在明伦堂后，久废。康熙二十六年，捐俸创建于明伦堂之左。“训导廨” ，在庙左。文昌阁在明伦堂左。泮池在棂星门内。康熙二十二年，王锡卣捐俸开水道，借民吴若增家池，濬沟通入泮宫。射圃旧在按察司后，今废。

社学　旧在布政司后，今废。

义学　：原系学地。康熙二十五年，知县赵廷玑捐俸银五十两，买屋一座，计二栋，共十间。岁出束修，延师以训阁邑贫士。

学田　明隆庆六年，知府邵发银二十两，买政和里十二都民田三号，计五亩，载民米二斗一升四合，年该纳租银二两。

万历元年，断坊四图民刘廷珠等后村白岩儿洋尾山岩前田三号，计苗二亩二分，载民米一斗三升七合，递年纳租银八钱八分。

二年八月，知府许断土地庵田一十六亩，扣除粮差外，递年纳租银三两二钱。

三年巡道漆断吴淳、三吴苏一、陈家园等田一十二号，计苗六亩四分，载民米二斗三升六合八勺，递年纳租银一两八钱。

九年二月，知县张断、吴宏守恩瑞洋等田九亩四分，载官米八升，民米四升，递年纳租银二两。

皇清康熙二十二年，总督姚启圣捐银四十两，教谕。

王锡卣捐俸八两，买张太赓、吴之琏等在城水田，计租四百八十贯，共载民米三斗四升七合，入姚兴儒户。